Ministru kabineta noteikumu projekta **“Kārtība, kādā tiek publiskota informācija par amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām”** sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Kārtība, kādā tiek publiskota informācija par amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām” izstrādāts, izpildot Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) 3.panta vienpadsmitajā daļā Ministru kabinetam doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd ir spēkā Ministru kabineta 2010.gada 24.augusta ieteikumi Nr.1 “Ieteikumi par amatpersonu un darbinieku atlīdzības noteikšanas kritēriju un darba samaksas apmēra sadalījumā pa amatu grupām publiskošanu”, kuru izdošanas pamats – Atlīdzības likuma pārejas noteikumu 2.1 punkts.  Atbilstoši Atlīdzības likuma 3.panta vienpadsmitajai daļai, kas stājās spēkā ar 2016.gada 1.janvāri, Ministru kabinetam ir dots uzdevums noteikt kārtību, kādā tiek publicēta informācija par amatpersonu (darbinieku) atlīdzības noteikšanas kritērijiem un darba samaksas apmēru sadalījumā pa amatu grupām.  Tādējādi, sakarā ar deleģējuma maiņu, nepieciešams pārizdot Ministru kabineta 2010.gada 24.augusta ieteikumus Nr.1 “Ieteikumi par amatpersonu un darbinieku atlīdzības noteikšanas kritēriju un darba samaksas apmēra sadalījumā pa amatu grupām publiskošanu” kā Ministru kabineta noteikumu projektu.  Noteikumu projekts paredz noteikt kārtību, kādā valsts vai pašvaldības institūcija, valsts vai pašvaldības kapitālsabiedrība, publiski privātā kapitālsabiedrība un kapitālsabiedrība, kurā valsts, pašvaldības vai publiski privātajai kapitālsabiedrībai pieder visas kapitāla daļas, izņemot kredītiestādes, un uz kuru attiecas vismaz viens no Atlīdzības likuma 2.panta 4.¹ daļā minētajiem nosacījumiem, biedrība un nodibinājums, kurš nodrošina valsts pasūtījuma (sabiedriskā vai nacionālā pasūtījuma) īstenošanu un no kuru finansējuma resursiem vairāk nekā 50 procentus veido valsts budžeta finansējums, kas nav Eiropas Savienības politiku instrumentu un pārējo ārvalstu finanšu palīdzības līdzekļi, ostas pārvalde, kā arī Latvijas Banka, Finanšu un kapitāla tirgus komisija, Sabiedrisko pakalpojumu regulēšanas komisija un Nacionālā elektronisko plašsaziņas līdzekļu padome publisko informāciju par amatpersonu (darbinieku) atlīdzības noteikšanas kritērijiem un darba samaksas apmēriem attiecīgās institūcijas mājas lapā internetā.  Noteikumu projekts nosaka kārtību, kādā institūcijām attiecīgās institūcijas mājas lapā internetā būs jāpublisko informācija par amatpersonu (darbinieku) atlīdzības, tai skaitā mēnešalgas, piemaksu, prēmiju un sociālo garantiju noteikšanas kritērijiem, kā arī informācija par attiecīgās institūcijas amatpersonu (darbinieku) mēnešalgas apmēru sadalījumā pa amatu grupām (amati, kuros veicamie pienākumi ir līdzīgas atbildības un sarežģītības un kuriem atbilstoši pamatfunkcijai ir līdzīgi darba uzdevumi un pamatpienākumi).  Atbilstoši Atlīdzības likuma 1.pantam tā mērķis ir panākt, ka valsts un pašvaldību institūcijās amatpersonu (darbinieku) atlīdzības noteikšanā tiek ievēroti līdzvērtīgi nosacījumi. Līdz ar to šo Ministru kabineta noteikumu projekta izpildes rezultātā jebkuram sabiedrības loceklim būs iespēja uzzināt par attiecīgās institūcijas atlīdzības politiku, tai skaitā, vai institūcija piemēro visus Atlīdzības likumā minētos atlīdzības elementus vai tikai daļu, kā arī to piešķiršanas apjomu un kritērijus (Jāatzīmē, ka Atlīdzības likumā ne visi atlīdzības elementu apmēri ir noteikti konkrētā apmērā, atsevišķiem atlīdzības elementiem, piemēram, piemaksām ir noteikti maksimālie apmēri, kurus nedrīkst pārsniegt). Ja kāda persona vēlēsies pieteikties darbā kādā no institūcijām, tai, paskatoties mājaslapā, būs priekšstats gan par atlīdzības līmeni konkrētā institūcijā, gan arī to, kādi konkrēti atlīdzības elementi šajā institūcijā tiek piemēroti un kāds ir to vidējais apmērs. Ņemot vērā iepriekšminēto, varēs arī secināt, vai institūcijās atlīdzības līmenis līdzīgu funkciju veicējiem ir līdzvērtīgs.  Ministru kabineta noteikumu projekta 2., 3. un 4.punktā noteiktā atšķirīgā kārtība atlīdzības noteikšanas kritēriju un atlīdzības publicēšanai ir saistīta ar šajos punktos minēto amatpersonu (darbinieku) atlīdzības, tai skaitā mēnešalgas, noteikšanas specifiku. Tiesnešiem un prokuroriem (2.pielikums) ir noteikta sava darba samaksas sistēma – viņu mēnešalgu nenosaka, pamatojoties uz amata saimi un līmeni vai amata kategoriju un līmeni (kā 1.pielikumā). Atbilstoši Atlīdzības likuma 4.panta devītajai daļai tiesneša mēnešalgu noteikšanas princips ir, to piesaistot valsts tiešās pārvaldes iestādes augsti kvalificēta jurista mēnešalgai ar attiecīgu koeficientu, savukārt prokurora mēnešalgu nosaka, to piesaistot rajona (pilsētas) tiesas tiesneša mēnešalgai ar attiecīgu koeficientu. Atlīdzības likuma 6.1pantā “Tiesneša mēnešalga” un 6.2pantā “Prokurora mēnešalga” jau konkrēti noteikts katram attiecīgajam amatam atbilstošais koeficients. Bez tam atbilstoši Atlīdzības likuma 15.pantam “Speciālās piemaksas” tiesnešiem un prokuroriem ir attiecīgi noteikta izdienas piemaksa (tiesnešiem) un piemaksa par amata pakāpi (prokuroriem).  Arī Ministru kabineta noteikumu projekta 4.punktā minētajām institūcijām ir tiesības veidot savas darba samaksas sistēmas, līdz ar to tām nevar piemērot, piemēram, 1.pielikumu. Tām attiecīgā informācija ir jāievieto 4.pielikumā.  Tādējādi iepriekšminētajos pielikumos ir iestrādāti mēnešalgu noteikšanas kritēriji atbilstoši normatīvajiem aktiem.  Ministru kabineta noteikumu projekta 1. un 4.pielikums nosaka, ka amatiem tiek norādīts gan mēnešalgas diapazons, gan vidējā mēnešalga. Tādējādi sabiedrībai būs iespēja vērtēt ne tikai atlīdzības politiku institūcijā, bet arī radīs izpratni par iespējamo mēnešalgas apmēru konkrētām amata grupām.  Ministru kabineta noteikumu projekta 3.pielikuma 1.tabulā ir jāsniedz informācija par piemaksām, prēmijām un naudas balvām atbilstoši Ministru kabineta noteikumu projekta 3.punktam. Jāatzīmē, ka institūcijās piemaksu, prēmiju un naudas balvu apmēri tiek nosaka, piemērojot vienotu pieeju, t.i. atbilstoši normatīvajiem aktiem, kas nav saistīta ar amatu grupām.  3.pielikuma 2.tabulā ir jānorāda tikai tie sociālās garantijas veidi, kuri atbilstoši Atlīdzības likumā minētajam konkrētajā institūcijā tiek piemēroti, kā arī šo sociālo garantiju piešķiršanas pamatojums vai kritēriji.  Atlīdzības likums paredz pienākumu publiskot svarīgāko informāciju vispārīgi pa institūciju, parādot institūcijas atlīdzības politiku konkrētā brīdī. Ministru kabineta noteikumu projekta 5.punkts paredz, ka informācija par atlīdzību tiek aktualizēta mēneša laikā pēc attiecīgās informācijas izmaiņām institūcijā. Tādējādi institūciju mājas lapās būs pieejama tikai aktuālā informācija, kas ir Ministru kabineta noteikumu projekta mērķis un nerada papildus administratīvo slogu institūcijām.  Tādējādi Ministru kabineta noteikumu projekts tiek virzīts kā tehniskais projekts, jo saistībā ar deleģējuma maiņu Ministru kabineta 2010.gada 24.augusta ieteikumi Nr.1 “Ieteikumi par amatpersonu un darbinieku atlīdzības noteikšanas kritēriju un darba samaksas apmēra sadalījumā pa amatu grupām publiskošanu” pēc būtības tiek pārizdoti kā Ministru kabineta noteikumi), līdz ar to nepalielinot administratīvo slogu.  Jāatzīmē, ka pastāvošās administratīvās izmaksas un administratīvais slogs tika izvērtētas, jau veicot grozījumus Atlīdzības likumā, lai iepriekšminētie ieteikumi tiktu pārizdoti kā Ministru kabineta noteikumi. Tādējādi samērīgums tika vērtēts, dodot deleģējumu likuma ietvarā. |
| 3. | Projekta izstrādē iesaistītās institūcijas | Nav attiecināms. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts vai pašvaldības institūcija, valsts vai pašvaldības kapitālsabiedrība, publiski privātā kapitālsabiedrība un kapitālsabiedrība, kurā valsts, pašvaldības vai publiski privātajai kapitālsabiedrībai pieder visas kapitāla daļas, izņemot kredītiestādes, un uz kuru attiecas vismaz viens Valsts un pašvaldību institūciju amatpersonu un darbinieku atlīdzības likuma 2.panta 4.¹ daļā minētajiem nosacījumiem, biedrība un nodibinājums, kurš nodrošina valsts pasūtījuma (sabiedriskā vai nacionālā pasūtījuma) īstenošanu un no kuru finansējuma resursiem vairāk nekā 50 procentus veido valsts budžeta finansējums, kas nav Eiropas Savienības politiku instrumentu un pārējo ārvalstu finanšu palīdzības līdzekļi, kā arī ostas pārvalde, Latvijas Banka, Finanšu un kapitāla tirgus komisija, Sabiedrisko pakalpojumu regulēšanas komisija, Nacionālā elektronisko plašsaziņas līdzekļu padome, Valsts kontrole, Valsts prezidenta Kanceleja, Saeima. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Administratīvais slogs nepalielinās, jo saistībā ar deleģējuma maiņu Ministru kabineta 2010.gada 24.augusta ieteikumi Nr.1 “Ieteikumi par amatpersonu un darbinieku atlīdzības noteikšanas kritēriju un darba samaksas apmēra sadalījumā pa amatu grupām publiskošanu” pēc būtības tiek pārizdoti kā Ministru kabineta noteikumi. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās noteikumu projekta 1.punktā minētās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Noteikumu projekts šo jomu neskar. |
| 3. | Cita informācija | Nav |

*Anotācijas III, IV, V un VI sadaļa – projekts šīs jomas neskar.*

Finanšu ministre D.Reizniece - Ozola

25.02.2016 16:36

1250

I.Zariņa 67095676

[Indra.Zariņa@fm.gov.lv](mailto:Indra.Zariņa@fm.gov.lv)